ตลาดหุ้นจีนร่วงอีกกว่า 3% หลังก.ล.ต.จีนสั่งห้ามขายหุ้น 6 เดือน
เซี่ยงไฮ้คอมโพสิตเปิดร่วง 2.13% หลังจีนออกมาตรการห้ามขายหุ้น
9 ก.ค. 2558

คณะกรรมการกำกับหลักทรัพย์และตลาดหลักทรัพย์ของจีน (CSRC) ประกาศห้ามไม่ให้นักลงทุนที่ถือหุ้นเกิน 5% ทำการขายหุ้นเป็นระยะเวลา 6 เดือน โดยนักลงทุนกลุ่มดังกล่าวได้รวมถึงบรรดาผู้บริหารของบริษัทเอกชน
CSRC กล่าวว่า มาตรการดังกล่าวมีเป้าหมายที่จะสร้างเสถียรภาพตลาดทุน หลังจากที่ตลาดหุ้นจีนร่วงลงอย่างหนักอย่างไม่ทราบสาเหตุ
แถลงการณ์ดังกล่าวมีขึ้นหลังจากที่เมื่อวานนี้ CSRC มีคำสั่งไม่ให้รัฐวิสาหกิจจีนที่บริหารงานโดยรัฐบาลกลางของจีน ขายหุ้นขององค์กรในบริษัทจดทะเบียน ท่ามกลางความผันผวนอย่างหนักในตลาดหุ้นจีน ขณะที่เรียกร้องให้มีการซื้อหุ้นมากขึ้นเพื่อสร้างเสถียรภาพด้านราคา
การตัดสินใจในวันนี้มีขึ้นหลังจากที่ทางการจีนใช้หลายมาตรการเพื่อสกัดการร่วงลงของตลาดหุ้นจีน ซึ่งดัชนีตลาดหุ้นเซี่ยงไฮ้ได้ดิ่งลงไปแล้วกว่า 30% จากระดับสูงสุดที่ทำไว้เมื่อเดือนมิ.ย. แต่จนถึงขณะนี้ ความพยายามที่จะหนุนตลาดดังกล่าวดูเหมือนจะไม่ประสบผล
ทั้งนี้ดัชนีเซี่ยงไฮ้คอมโพสิตตลาดหุ้นจีนเปิดปรับตัวลง 74.74 จุด หรือ 2.13% แตะที่ 3,432.45 จุดในวันนี้ หลังจากคณะกรรมการกำกับหลักทรัพย์และตลาดหลักทรัพย์ของจีน (CSRC) ประกาศห้ามไม่ให้นักลงทุนที่ถือหุ้นเกิน 5% ทำการขายหุ้นเป็นระยะเวลา 6 เดือน โดยนักลงทุนกลุ่มดังกล่าวได้รวมถึงบรรดาผู้บริหารของบริษัทเอกชน
 